Source: http://www.stat.fi/til/syyttr/2013/syyttr_2013_2014-12-16_laa_001_fi.html
Timestamp: 2019-10-19 12:47:01+00:00
Document Index: 13603901

Matched Legal Cases: ['kko ', '§3', '§2', '§1', '§1', '§1', '§3', '§1', '§1', '§1', '§1', '§1', '§1']

Etusivu > Tilastot > Oikeus > Syytetyt, tuomitut ja rangaistukset > 2013 > Laatuseloste: Syytetyt, tuomitut ja rangaistukset
Tilastossa ovat eri rangaistuksiin tuomitut rangaistuksen määrän mukaan sekä keskirangaistukset rikoksittain. Yleisiä rangaistuslajeja ovat rikesakko, sakko, ehdollinen vankeus, valvontarangaistus, yhdyskuntapalvelu ja ehdoton vankeus. Muita rangaistuksia ovat nuorisorangaistus, virkamiehille tarkoitetut rangaistukset (varoitus ja viraltapano) ja sotilaiden kurinpitorangaistukset (varoitus, poistumisrangaistus, kurinpitosakko ja aresti). Oikeushenkilö voidaan tuomita yhteisösakkoon. Muista rikosoikeudellisista seuraamuksista tilasto kattaa tuomioistuimen määräämän ajokiellon, liiketoimintakiellon, metsästyskiellon, eläintenpitokiellon ja sotilasarvon menettämisen. Syytettyä tai tuomittua kuvaavina tietoina ovat ikä, sukupuoli ja kansalaisuus. Usein kysyttyjä tietoja, joita tästä tilastosta ei saa, ovat rikoksen uhreja ja heille tuomittuja yksityisoikeudellisia korvauksia koskevat tiedot.
Kriteerien 1-3 suhteen samanlaisista rikoksista valitaan tekoajaltaan viimeisin, tai jos niitä on useita jokin niistä
Rikesakot: Tilaston perusaineistosta saadaan aina vain yksi rikkomuksen laatu ja määräyksen perusteena oleva lainkohta, joten päärikosta ei määritellä.
Tilastokeskuksen tehtävänä on laatia yhteiskuntaoloja koskevia tilastoja (Laki tilastokeskuksesta 24.1.1992/48). Näihin kuuluvat myös oikeustilastot. Tilastokeskuksen työjärjestys määrittää Väestö- ja elinolotilastot oikeudellisia oloja kuvaavien tilastojen tekijäksi (Tilastokeskuksen työjärjestys, TK-00-1497-12).
Syytetyt, tuomitut ja rangaistukset -tilasto perustuu kokonaisaineistoon. Tiedot saadaan kolmesta eri rekisteristä: rikosasiainrekisteri, rangaistusmääräysrekisteri ja rikesakkorekisteri. Rekisterinpitäjänä näissä kaikissa on oikeusrekisterikeskus.
Rikostuomiosovellus (Ritu) on korvannut käräjäoikeuden ja hovioikeuden tuomiolauselmajärjestelmän (TL) 20.5.2013 alkaen. Rikostuomiosovellus on osa oikeushallinnon valtakunnallisen tietojärjestelmän ratkaisu- ja päätösilmoitusjärjestelmää ja sitä käytetään yleisten tuomioistuinten tuomion tuottamisessa ja ratkaisutilojen jakelussa täytäntöönpano- ja rekisteriviranomaisille. Vuoden 2013 tiedot käräjä- ja hovioikeuksien antamista tuomioista on tullut tilastokeskukseen sekä vanhasta tuomiolausejärjestelmästä (TL) että uudesta rikostuomiosovelluksesta (Ritu).
Tilastokeskuksella on edelleen käytössä myös sovellus Tuomiolausejärjestelmä Tilastokeskukselle (TUTI). TUTI- sovellusta käytetään käräjä- ja hovioikeuksien ratkaisujen ja rangaistusmääräysten käsittelyyn. Käräjäoikeuksien ja hovioikeuksien ilmoitukset ratkaisuista on siirretty TUTI-sovellukseen viikoittain tuomiolauselmajärjestelmän rikosasiainrekisteristä.
Myös rangaistumääräysasiat poimitaan rangaistusmääräysrekisteristä ratkaisuvuosittain TUTI-sovellukseen seuraavan vuoden keväällä.
Rikesakot käsitellään TUTI-sovelluksen ulkopuolella. Ne poimitaan rikesakkorekisteristä ratkaisuvuosittain seuraavan vuoden keväällä. Alioikeudessa määrätyt rikesakot perustuvat tuomiolauselmajärjestelmän tietoihin vuodesta 2005 lähtien.
TUTI-sovelluksessa tuomiolauselmajärjestelmän rikosasiainrekisteriin ja rangaistusmääräysrekisteriin tallennetut tapaukset kooditetaan, tarkistetaan sekä tarvittaessa muokataan vuosittaisten tilastoaineistojen valmistamista varten. Sovellus on luotu oikeushallinnon tuomiolauselmajärjestelmän kylkeen käyttäen identtisiä välineitä ja käytäntöjä TL-järjestelmän kanssa. Sovellus on otettu tuotantokäyttöön huhtikuussa 1990. Rangaistusmääräysten käsittely lisättiin TUTI:in vuonna 1992.
Rekisteriaineistoa täytyy muokata, jotta siitä saadaan muodostettua tilastoaineisto. TUTI-sovelluksessa esimerkiksi kooditetaan rikosnimikkeet, jotka ovat lähdeaineistossa tekstinä ja sovellettuna lainkohtana. Kaikki hylätyt syytteet ja silleensä jätetyt asiat käsitellään manuaalisesta tekstin perusteella. Rekisteriaineistolle tehdään myös paljon ristiin tarkistuksia.
Uuden rikostuomiosovelluksen myötä TUTI- sovellus jää pois käytöstä vaiheittain. Vuonna 2014 kaikki käräjäoikeuksien ja hovioikeuksien ratkaisut tulevat uudesta rikostuomiosovelluksesta (Ritu). Rangaistusmääräysasiat tulevat vielä toistaiseksi vanhasta tuomiolauselmajärjestelmästä (TL).
Rikostuomiosovelluksen myötä aineiston manuaalinen käsittely vähenee huomattavasti ja koodituksia ei enää tarvita. Tämän myötä myös tehtävien tarkistusten tarve myös vähenee. Kokonaan tarkistuksista ei tietenkään luovuta vaan uuden sovelluksen kautta tulevalle aineistolle tehdään esimerkiksi ristiin tarkastuksia.
Uuden rikostuomiosovelluksen (RITU) käyttöönotto voi aiheuttaa osaltaan muutoksia aineistoon. Vuonna 2013 aineistoa on tullut kahden eri järjestelmän kautta ja nämä aineistot on yhdistetty Tilastokeskuksessa. Koska aineistot ovat rakenteeltaan hyvin erilaisia, niiden yhdistämisessä on ollut haasteita, jotka ovat voineet vaikuttaa myös aineiston laatuun. Aineistoon tehtyjen tarkasteluiden ja vertailuiden perusteella vaikutukset näyttäisivät olevan vähäisiä.
Rikoslakiin (39/1889) ja sen ulkopuoliseen lainsäädäntöön tuli vuoden 2013 aikana voimaan uusia rangaistussäännöksiä sekä muita rikosnimikemuutoksia.
Rikoslakiin lisättiin vuonna 2013 viisi uutta rikosnimikettä:
Toisen sukuoikeuden loukkaamisen yritys (18:2§3)
Sukuoikeuden vilpillinen hankkimisen yritys (18:3§2)
Törkeään henkeen tai terveyteen kohdistuvan rikoksen valmistelu (21:6a§1/1-3)
Panttivangin ottamisen valmistelu (25:4a§1/1-4)
Törkeän ryöstön valmistelu (31:2a§1/1-3)
Muuhun lainsäädäntöön tuli 10 uutta nimikettä:
Ajokorttirikkomus (9:93§)
Kuljetuksen tilausrikkomus (8:32§3)
Merioikeudellisia vaateita koskevan vakuuttamisvelvollisuuden laiminlyönti (20:9c§)
Vakuutuksen- tai vakuudenantajan todistuksen mukanapitovelvollisuuden laiminlyönti (20:9d§)
Luvaton kaupankäynnin järjestäminen rahoitusvälineillä (11:31§1)
Selvitysyhteisön toiminnan luvaton harjoittaminen (8:12§1)
Arvopaperikeskuksen toiminnan luvaton harjoittaminen (8:13§1)
Keskusvastapuolen toiminnan luvaton harjoittaminen (8:13a§1)
Maksupalvelurikkomus (9:85a§1/1-5)
Maataloustuotteiden markkinajärjestelysäännösten rikkominen (12:87§1/1-3)
Vuoden 2013 lakimuutoksilla päivitetty rikosnimikkeistö on kokonaisuudessaan saatavissa Tilastokeskuksesta.
Syytetyt, tuomitut ja rangaistukset -tilasto tuotetaan vuosittain ja se valmistuu seuraavan vuoden loppuun mennessä. Tiedot ovat lopullisia ja kuvaavat edellisen kalenterivuoden aikana tuomittuja tai määrättyjä rangaistuksia ja muita rikosseuraamuksia.
Tietoja syytetyistä, tuomituista ja rangaistuksista on saatavissa veloituksetta Tilastokeskuksen verkkopalvelusta aihealueelta Oikeus, Syytetyt, tuomitut ja rangaistukset -tilaston taulukot-osion StatFin-tietokantapalvelusta (http://pxweb2.stat.fi). Oikeustilastollista vuosikirjaa ei ole julkaistu painettuna versiona vuoden 2010 jälkeen.
Uusi rangaistuslaji valvontarangaistus tuli voimaan 1. marraskuuta 2011. Enintään kuuden kuukauden pituiseen ehdottomaan vankeusrangaistukseen tuomittu voidaan tietyin edellytyksin vankeuden sijasta tuomita samanpituiseen valvontarangaistukseen. Valvontarangaistus sijoittuu siis ankaruudeltaan yhdyskuntapalvelun ja ehdottoman vankeuden väliin. Tarkemmin valvontarangaistuksesta säädetään valvontarangaistuksesta annetussa laissa (330/2011). Valvontarangaistuksen ehtojen toistuva tai vakava rikkominen johtaa rangaistuksen muuntamiseen ehdottomaksi vankeudeksi.
-1990 Tuomioistuinten tutkimat rikokset (SVT XXIIIB tai Oikeus)
1991-2009 Oikeustilastollinen vuosikirja (luku 6) (Oikeus)
Syytetyt, tuomitut ja rangaistukset - tilasto on Suomessa ainoa kattava ja säännöllisesti tehtävä tilasto eri rikoksista tuomituista rangaistuksista ja muista seuraamuksista sekä niiden määristä.
Käräjäoikeuksien toimialueet muuttuivat 1.1.2010. Tuolloin aloitti toimintansa 27 käräjäoikeutta aiemman 51 sijaan. Osa vanhoista käräjäoikeuksista säilyi ennallaan, mutta suurimmassa osassa sekä nimi että toimialue muuttuivat. Uudet käräjäoikeuksien toimialueet noudattavat pääasiassa maakuntarajoja. Uudet käräjäoikeudet on lueteltu laissa käräjäoikeuslain muuttamisesta (1751/2009). Tilastokeskuksen Syytetyt, tuomitut ja rangaistukset -tilaston kotisivun tietokantataulukossa on saatavilla tilastotietoja uudella käräjäoikeusluokituksella vuodesta 2009 alkaen. Vanhalla käräjäoikeusluokituksella tietoja on mahdollista saada vuosilta 2002-2009.
Lähde: Syytetyt, tuomitut ja rangaistukset 2013, Tilastokeskus
ISSN=1798-6680. 2013, Laatuseloste: Syytetyt, tuomitut ja rangaistukset . Helsinki: Tilastokeskus [viitattu: 19.10.2019].
Saantitapa: http://www.stat.fi/til/syyttr/2013/syyttr_2013_2014-12-16_laa_001_fi.html